[pic] | ЕВРОПЕЙСКА КОМИСИЯ |

Брюксел, 7.12.2009

COM(2009)670 окончателен

Предложение за

РЕШЕНИЕ НА СЪВЕТА

за отмяна на Решение 2009/472/EО от 6 април 2009 година и за последващите мерки по отношение на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО

ОБЯСНИТЕЛЕН МЕМОРАНДУМ

Като има предвид, че държавният преврат, извършен в Мавритания на 6 август 2008 г., представляваше особено сериозно и очевидно неспазване на основните елементи, посочени в член 9 от Споразумението за партньорство АКТБ—ЕО, Европейският съюз е реши, с дата 15 септември 2008 г., да започне консултации с Ислямска република Мавритания по силата а член 96 от Споразумението.

В рамките на тези консултации на 20 октомври 2008 г. бе проведена среща в Париж. По време на тази среща и през следващите месеци Европейският съюз не получи задоволителни предложения от страна на Мавритания и реши да прекрати процедурата по консултиране като същевременно остана ангажиран заедно с международната общност в търсенето на решение на кризата.

С Решението на Съвета от 6 април 2009 г.[1] за приключване на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО, Европейският съюз набеляза пътен лист, който позволява постепенното възобновяване на сътрудничеството (подходящи мерки) въз основа на подписването и изпълнението на консенсусно решение изход от кризата, включващо прозрачни, представителни и правдоподобни президентски избори.

Това консенсусно решение за връщане към конституционния ред се материализира с подписването на 4 юни 2009 г. на Споразумението от Дакар между враждуващите политически кръгове в Мавритания. Това позволи, в съответствие с приетите за целта мерки, първата фаза на възобновяване на сътрудничеството. В резултат на изпълнението на голяма част от мерките, предвидени в Споразумението от Дакар, и провеждането на президентски избори на 18 юли 2009 г. бе проведена следваща фаза на възобновяване на сътрудничеството. На предвидената в горепосоченото решение дата, от 5 до 7 октомври 2009 г. бе проведена съвместна мисия за наблюдение, от страна на председателството на Европейския съюз и на Комисията, с цел представяне на факти относно положението в Мавритания, които да позволят оценка на възможността за цялостно възобновяване на сътрудничеството и продължението, което да бъде дадено на решението на Съвета.

Представените от мисията факти съответстват на становището на международната общност и сочат, че Мавритания e осъществила цялостно връщане към конституционния ред, което позволява цялостното възобновяване на сътрудничеството съгласно предвиденото в решението от 6 април 2009 г.

В съответствие с оценката, изготвена от Международната контактна група за Мавритания, обаче се констатира необходимостта да се даде ход на работата по главата от Споразумението от Дакар за цялостен национален диалог след президентските избори. Трябва да припомним, че тази глава представлява една от договорените мерки за доверие между страните, които позволиха сключването на Споразумението от Дакар. Този диалог, целящ укрепването на стабилността в страната, все още не е започнал и се нуждае от насърчителни действия от страна на международната общност. Ясно е, че някои от основните проблеми, които бяха сред посочените причини за държавния преврат на 6 август 2008 г., не са разрешени, и по-специално що се отнася до балансирането на властите, реформата на институциите, ролята на въоръжените сили, укрепването на демокрацията и доброто управление.

От това следва, че всяко последващо действие на решението на Съвета от 6 април трябва да е свързано с провеждането на задълбочен политически диалог между Мавритания и ЕС, целящ укрепване на стабилността на страната, насърчаване на напредъка при условията на добро управление и подкрепа за провеждането на цялостен национален диалог в съответствие с глава 4.VII от Споразумението от Дакар. Този засилен политически диалог ще се проведе съгласно член 8 от Споразумението за партньорство АКТБ—ЕО.

С оглед на гореказаното, Комисията предлага на Съвета да отмени Решение 2009/472/ЕО на Съвета от 6 април 2009 г. и да приеме приложеното тук решение съгласно член 96 от Споразумението за партньорство АКТБ—ЕО вместо горепосоченото решение.

Предложение за

РЕШЕНИЕ НА СЪВЕТА

за отмяна на Решение на 2009/472/ЕО от 6 април 2009 година и за последващи мерки по отношение на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за Европейския съюз и Договора за функционирането на Европейския съюз,

като взе предвид Споразумението за партньорство АКТБ—ЕО, подписано в Котону на 23 юни 2000 г. и изменено в Люксембург на 25 юни 2005 г., оттук нататък „Споразумението АКТБ—ЕО“, и по-специално член 96 от него,

като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно мерките, които трябва да се предприемат, и процедурите, които трябва да се спазят, за изпълнението на Споразумението АКТБ–ЕО[2], и по-специално член 3 от него,

като взе предвид предложението на Европейската комисия,

като има предвид, че:

(1) Ислямска република Мавритания изпълни решението за излизане от конституционната криза, определено с подходящите мерки, приети с решение 2009/472/ЕО от 6 април 2009 г.[3] за приключване на процедурата по консултиране с Ислямска република Мавритания съгласно член 96 от Споразумението АКТБ—ЕО;

(2) Ислямска република Мавритания се върна към конституционния ред;

(3) Целесъобразно е насърчаването на всеобхватен национален диалог, за да се осигури стабилността на страната и да се избегнат нови положения на неспазване на основните елементи, посочени в член 9 от Споразумението АКТБ—ЕО, и в резултат на това да се възстанови сътрудничеството;

(4) Целесъобразно е да се отмени решение 2009/472/ЕО и да се възстанови политическият диалог с Ислямска република Мавритания, като по този начин се цели насърчаване на укрепването на демокрацията, предотвратяване на антиконституционните смени на правителството, реформа на институциите и ролята на въоръжените сили, добро политическо и икономическо управление, укрепване на правовата държава и на правата на човека, както и балансиране на институциите и властта.

ПРИЕ НАСТОЯЩОТО РЕШЕНИЕ:

Член 1

Отменя се Решение 2009/472/ЕО от 6 април 2009 г. за приключване на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО.

Член 2

Политическият диалог с Ислямска република Мавритания съгласно член 8 от Споразумението АКТБ—ЕО ще се проведе под формата, предвидена в писмото, приложено към настоящото решение.

Член 3

Настоящото решение влиза в сила в деня на приемането му.

То е валидно за срок от двадесет и четири месеца от датата на неговото приемане от Съвета. Решението ще може да бъде преразгледано, ако е необходимо, на основата на мисии за наблюдение от страна на Европейския съюз.

Член 4

Настоящото решение се публикува в Официален вестник на Европейския съюз .

Съставено в Брюксел на […] година.

За Съвета

Председател

ПРИЛОЖЕНИЕ

Проект на писмо

Уважаеми господин Президент,

С голямо задоволство констатирахме завръщането на Мавритания към конституционния ред вследствие на прилагането на голяма част от мерките, предвидени в Споразумението от Дакар, чиято кулминация e изборът Ви начело на държавата. Във връзка с това имаме удоволствието да потвърдим цялостното възобновяване на сътрудничеството между ЕС и Ислямска република Мавритания.

Отбелязваме, че съгласно разпоредбите на член 4-VІІ от Споразумението от Дакар, различните политически кръгове, положили подписите си под него, се ангажираха с продължаването и засилването на всеобхватния национален диалог с оглед на укрепването на националното помирение и на демокрацията. Както бе вече посочено от членовете на Международната контактна група по време на последната им среща на 10 септември 2009 г., желателно е този диалог да се проведе. Окуражително е да се отбележи, че различните участници в диалога са на разположение. Ясно е, че някои от основните проблеми, които бяха сред посочените причини за извършване на държавния преврат на 6 август 2008 г., продължават да бъдат неразрешени. От списъка с темите за диалог, посочени в Споразумението от Дакар, обръщаме внимание по-специално на укрепването на демокрацията, предотвратяването на антиконституционните промени в правителството, реформата на институциите и ролята на въоръжените сили, доброто политическо и икономическо управление, укрепването на правовата държава и на правата на човека, както и балансирането на институциите и властта. Заплахите за сигурността, които възникнаха в Мавритания, сочат, че борбата с тероризма и организираната престъпност също би могла да бъде тема за диалог.

Всички теми, свързани със стабилността на Вашата страна, включително тези, споменати по-горе, са от голямо значение за Европейския съюз. В качеството им на теми от общ интерес и предвид важността на сътрудничеството на Общността с Мавритания по темите на управлението, предлагаме политическият диалог между Мавритания и Съюза, предвиден в член 8 от Споразумението от Котону, да бъде засилен и да се превърне в редовен и структуриран. Правилата и условията на този диалог трябва да бъдат определени с общо съгласие между Вашето правителство и ръководителите на дипломатическите мисии на Съюза в Ислямска република Мавритания.

Една от целите на този диалог ще бъде по-специално насърчаването на горепосочения всеобхватен национален диалог. Считаме, че предварителните условия и проблемите, които затрудниха започването на този диалог биха могли да бъдат разрешени, ако различните мавритански партии решат да ориентират дискусиите към бъдещето, като същевременно избягват да съсредоточават вниманието си върху исканията и разногласията, свързани с неотдавнашната история.

В заключение, Съюзът ще подкрепи усилията на Мавритания за преодоляване на социално-икономическите и политическите трудности, които тя среща вследствие на дългия период на политическа криза, свързана с държавния преврат през август 2008 г., на световната икономическа криза и новите терористични заплахи и заплахи за сигурността.

С уважение,

Съставено в Брюксел на […] година.

За Европейската комисия | За Съвета на Европейския съюз |

[1] Решение 2009/472/ЕО, публикувано в ОВ L 156, 19.6. 2009 г.

[2] ОВ L 317, 15.12.2000 г., стр. 376

[3] ОВ L 156, 19.6.2009 г., стр. 26-30